NVG ‘besluit nog’ oor Oscar se inhegtenisnemingOscar Pistorius in die hof (Julie 2014) Foto: Daniel Born/Pool, SAPA Luvuyo Mfaku, NVG-woordvoerder, het gesê die staatsaanklaers in die saak het Maandagoggend vergader, maar dit is steeds nie duidelik of Pistorius weer in hegtenis geneem sal word nie. Mfaku het gesê die staat se regspan is steeds besig om ŉ hofdatum vas te stel wanneer die voormalige Paralimpiese atleet weer in die hooggeregshof in Pretoria sal verskyn. “Ons wag nog vir ŉ hofdatum. Die aanklaerspan beraadslaag tans met die adjunk-regterpresident daaroor,” het hy gesê. Mfaku het gesê ŉ lasbrief vir inhegtenisneming is een van die beskikbare opsies vir die staatsaanklaers om te verseker dat Pistorius wel in die hooggeregshof verskyn, waar daar dan amptelik ŉ datum vasgestel sal word. “Dit is een van die metodes wat ons tot ons beskikking het om hom te dwing om voor die hof te verskyn.” Die ander opsie is om ŉ onderneming van Pistorius se regspan te kry dat sy kliënt wel in die hof sal verskyn. Sodra Pistorius voor die hof verskyn, sal die saak na verwagting tot vroeg volgende jaar uitgestel word om regter Thokozile Masipa kans te gee om ŉ gepaste vonnis vir moord op te lê. Die appèlhof in Bloemfontein het verlede week Pistorius se vorige skuldigbevinding aan strafbare manslag ter syde gestel en hom skuldig bevind aan moord vir die skietdood van sy meisie, die model Reeva Steenkamp, in 2013. Pistorius is voorheen vyf jaar tronkstraf deur Masipa opgelê en in Oktober op korrektiewe toesig vrygelaat.